தக்கர்களை ஒடுக்கும் ஸ்லீமனின் திட்டம் மிக எளிமையானது. தனக்களிக்கப்பட்ட அதிகாரத்தின் அடிப்படையில் அவரது சிப்பாய்களையும், போலிஸ்காரர்களையும் தக்கர்களைப் பிடித்துவர அனுப்பினார். கைது செய்யப்பட்டவர்கள் Saugor என்ற இடத்தில் அமைந்த சிறைச்சாலைக்குக் கொண்டுவரப்பட்டார்கள். அவ்வாறு பிடிக்கப்பட்ட பல தக்கர்களை “அப்ரூவர்களாக” பயன் படுத்தினார் ஸ்லீமன். அவர்களைக் கொண்டு பிற தக்கர்களை அடையாளம் கண்டுகொண்டது மட்டுமல்லாமல், அவர்களால் கொன்று புதைக்கப்பட்டவர்களின் உடல்களைக் கண்டுபிடிக்கவும் உபயோகப்படுத்தினார். அவ்வாறு ஒத்துழைக்காதவர்கள் உடனடியாக கொல்லப்படுவது உறுதி என்பதால் பெரும்பாலான தக்கர்களும் அவர்களது தலைவர்களும் தங்களின் சக தக்கர்களைக் காட்டிக் கொடுக்கத் தயங்கவில்லை.